《题葛仙翁移家图》
元代·徐贲

典午中衰乱人纪，诸藩搆隙兵戈里。江左名贤各有图，先生抱朴徵不起。

先生好学得异书，九丹妙得玄中理。紫髯绿发丰姿秀，萧然自是烟霞士。

当时入洛不论功，荣利弃之如敝屣。求丹愿作勾漏令，便挈全家度交趾。

南行适逢邓广州，一留罗浮遂终此。坛上时看药灶光，井中犹是丹砂水。

暂将劲翮戢鹪鴳，蹑景追风岂能已。先生丹成骨已仙，独见文章在青史。

龙眠居士真好奇，貌作新图宛相似。先生自骑黄鹿行，僮仆提携子侄倚。

药瓢茶磨家具足，前驱牛骡后厖豕。乃知粉墨幻人化，干淡点缀无不美。

今日玉堂雪初霁，展卷令我心神喜。特为题诗继后尘，再拜高风仰千祀。

作者简介：（1335—1393）元明间苏州府长洲人，字幼文，号北郭生。工诗善画。为十才子之一，又与高启、杨基、张羽合称吴中四杰。元末为张士诚掾属。张氏亡，谪临濠。洪武二年放归。后授给事中，改御史，巡按广东。官至河南左布政使。以征洮岷军过境，犒劳不时，下狱死。有《北郭集》。